**Verejná knižnica Jána Bocatia** (skrátene **VKJB**) je univerzálna verejná knižnica pomenovaná po Jánovi Bocatiusovi. Knižnica je najstaršou a najväčšou verejnou knižnicou na Slovensku. Jej knižničný fond obsahuje až 200 000 dokumentov, ktoré sú k dispozícii na okamžité vypožičanie.

História
--------

Počiatky Verejnej knižnice Jána Bocatia siahajú do 17. storočia, do obdobia vzniku Košickej univerzity. Jej zakladateľ - jágerský biskup Benedikt Kisdy - daroval svojmu ústavu veľký počet kníh, ktorý sa stal základom tejto knižnice. Po vyše sto rokoch pôsobenia, bola univerzita preložená do Budína a namiesto nej bola v Košiciach zriadená *Kráľovská právnická akadémia*. Podľa inventára z roku 1781 mala knižnica 4113 zväzkov kníh. Okrem vlastných nákupov, bola knižnica právnickej akadémie doplňovaná aj početnými darmi od občanov mesta, spolkov a verejných ustanovizní.

Právnická akadémia v Košiciach pôsobila až do roku 1923. Po jej zrušení bolo potrebné rozhodnúť o ďalšom osude knižnice. Bola tu možnosť presťahovať knižnicu ako celok do Bratislavy a dať ju k dispozícii tamojšej Univerzitnej knižnici. Tento zámer sa však stretol u obyvateľstva Košíc ako aj u predstaviteľov mesta s nesúhlasom. Poverený správca knižnice - Dr. Černaj preto vypracoval návrh, podľa ktorého sa akademická knižnica mala stať základom obecnej a ústrednej knižnice v Košiciach.

Koncom roka 1923 vznikla *Štátna verejná knižnica mesta Košice*, nástupkyňa knižnice bývalej Právnickej akadémie v Košiciach. Zo štátnych príspevkov bola zabezpečená celá prevádzka knižnice aj nákup náučnej literatúry.

V roku 1924 padol návrh na presťahovanie knižnice do budovy starej radnice na Hlavnej ulici. Mestská rada tento návrh prijala a nákladom 250 000 Kčs budovu historickej radnice adaptovala a zariadila pre knižničné účely. Postoj mesta sa v tej dobe dal považovať za veľkorysý, keďže knižnici pridelilo jednu z najvýznamnejších historických budov v centre mesta.

V roku 1967 knižnica zriaďovala hudobné oddelenia a začínala s cieľavedomým budovaním fondu gramofónových platní a hudobnín. V tomto čase jej služby využívalo 9615 čitateľov.

V osemdesiatych rokoch má knižnica sieť 22 pobočiek najmä na sídliskách a okrajových častiach mesta. Po roku 1989 sa vytvárajú nové možnosti kvalitatívneho rozvoja služieb. Ako jedna z prvých knižníc zaviedla výpočtovú techniku do akvizície, spracovania a služieb. V tomto čase je už knižnica, so súhlasom Ministerstva kultúry SR premenovaná na Verejnú knižnicu Jána Bocatia v Košiciach. Meno nesie po významnom humanistickom básnikovi, diplomatovi, pedagógovi, richtárovi Košíc a knihovníkovi z prelomu 16. a 17. storočia.

V pôsobení knižnice je dôležitý rok 1996. Po 70 rokoch v budove historickej radnice sa knižnica presťahovala do zrekonštruovaných priestorov budovy bývalej školy na Hviezdoslavovej 5 a súčasne do Hadik-Barkóczyho paláca na Hlavnej 48, kde sa vytvorili nové organizačno-prevádzkové podmienky pre odbornú činnosť a služby.

V roku 2002 sa stal novým zriaďovateľom Verejnej knižnice Jána Bocatia v Košiciach, Košický samosprávny kraj.

Pracoviská
----------

### Centrálna požičovňa

Sa nachádza na Hviezdoslavovej ulici 5, v blízkosti Východoslovenského múzea. Knižničný fond tohto pracoviska je 98 000 knižných jednotiek. Je to najväčšie pracovisko knižnice s najrozsiahlejším knižným fondom a titulovým zastúpením literatúry. V dvojpodlažnej budove z 19. storočia je na prízemí uložená rôznorodá beletria, predovšetkým v slovenskom a českom jazyku. K dispozícii je tu najširší titulový výber beletrie v Košiciach.

Na poschodí je uložený fond náučnej literatúry. Zastúpenie jednotlivých vedných odborov je vyvážené, teda sa jedná o univerzálny fond. Fond je tvorený populárno-náučnými dielami, ako aj študijným materiálom pre školské potreby. Knihy si možno vyberať priamo z políc alebo vyhľadať v elektronickom katalógu.

Interiér je vybavený moderným knižničným nábytkom a doplnený starými nábytkovými prvkami z 19. storočia, ktorý poskytuje návštevníkom príjemné prostredie. Súčasťou Centrálnej požičovne je aj *Informačno-vzdelávacie centrum a čitáreň*.

### Regionálne oddelenie

Sa nachádza na Hlavnej ulici 48, v bezprostrednej blízkosti Štátneho divadla a Spievajúcej fontány.

Toto špecializované pracovisko knižnice je určené pre záujemcov o históriu a súčasnosť Košíc a okolia. Nájdeme tu jednu z najucelenejších zbierok o politickom, hospodárskom, kultúrnom i duchovnom živote Košíc.

Knižničný fond oddelenia pozostáva popri knihách s regionálnym zameraním aj z košických periodík už od konca 18. storočia až do súčasnosti. K cenným dokumentom patria inkunábuly, staré košické tlače v maďarskom, latinskom, nemeckom aj slovenskom jazyku, rukopisné knihy z 18. až 20. storočia, košické kalendáre, almanachy a školské ročenky, adresáre mesta a Abovsko-Turnianskej župy, zbierka máp, pohľadníc a fotografií.

Bohatý zdroj informácií ponúka aj kolekcia CD a DVD nosičov s elektronickými dokumentmi a databázami obsahovo zameranými na dejiny Uhorska, genealógiu, heraldiku a literárnu vedu. Pracovisko tiež zhromažďuje a uchováva regionálnu drobnú tlač.

Dostupné knižničné fondy sa nepožičiavajú domov. Interiér študovne je zariadený nábytkom zo začiatku 20. storočia.

### Hudobné oddelenie

Sa nachádza na Hlavnej ulici 48, v tej istej budove ako regionálne oddelenie. Fond toho oddelenia obsahuje 17 600 knižných jednotiek.

Hudobné oddelenie ponúka knihy o hudbe, notové materiály, hudobné časopisy, gramoplatne a CD. Žánrovo pestré zbierky dokumentov sú predovšetkým zamerané na vážnu hudbu, no taktiež ponúkajú menšinové žánre hudby populárnej, folklórnej a hovoreného slova.

### Ostatné pobočky

Knižnica má ďalej 6 pobočiek v týchto mestských častiach - KVP, Barca, Západ, Dargovských hrdinov, Nad jazerom a Šaca.

Galéria
-------

* Pohľad na knižnicu z Hviezdoslavovej ulicePohľad na knižnicu z Hviezdoslavovej ulice
* Knižnica v nociKnižnica v noci

Referencie
----------

1. 1 2  Finstat. *Verejná knižnica Jána Bocatia* [online]. finstat.sk, [cit. 2021-02-19]. Dostupné online.
2. 1 2 3 4 5  JAKEŠOVÁ, Soňa, kolektív vedúcich pracovníkov knižnice *Správa o činnosti a hospodárení 2019* [online]. Košice: vkjb.sk, 2020, [cit. 2021-02-19]. Dostupné online.
3. 1 2  ALMÁŠIOVÁ, Monika. Najstaršia a najväčšia verejná knižnica je rajom pre milovníkov kníh. *SME* (Bratislava: Petit Press), 2018-03-03. Dostupné online [cit. 2021-02-19]. ISSN 1335-4418.
4. ↑  VKJB. *O knižnici* [online]. Košice: vkjb.sk, [cit. 2021-02-19]. Dostupné online.
5. 1 2 3 4 5 6 7 8  VKJB. *Dejiny knižnice* [online]. Košice: vkjb.sk, [cit. 2021-02-19]. Dostupné online.
6. 1 2 3 4  BOBRIKOVÁ, Zuzana. *Z histórie Verejnej knižnice J. Bocatia* [online]. Košice: web.vucke.sk, 2012-10-17, rev. 2017-03-07, [cit. 2021-02-19]. Dostupné online.
7. ↑  Mesto Košice. *Verejná knižnica Jána Bocatia* [online]. Košice: kosice.sk, [cit. 2021-02-19]. Dostupné online.
8. ↑  ŠITÁROVÁ, Veronika. *Verejná knižnica J. Bocatia v Košiciach* [online]. Košice: web.vucke.sk, 2014-04-01, rev. 2020-03-03, [cit. 2021-02-19]. Dostupné online.
9. 1 2 3  VKJB. *Centrálna požičovňa* [online]. Košice: vkjb.sk, [cit. 2021-02-19]. Dostupné online. Archivované 2021-01-22 z originálu.
10. 1 2 3 4  VKJB. *Regionálne oddelenie* [online]. Košice: vkjb.sk, [cit. 2021-02-19]. Dostupné online.
11. ↑  VKJB. *Hudobné oddelenie* [online]. Košice: vkjb.sk, [cit. 2021-02-19]. Dostupné online.
12. ↑  VKJB. *Pracoviská* [online]. Košice: vkjb.sk, [cit. 2021-02-19]. Dostupné online.
13. ↑  KOŠICE ONLINE. *Čitatelia Verejnej knižnice Jána Bocatia počas prvého dňa jej otvorenia vrátili stovky kníh* [online]. Košice: kosiceonline.sk, 2020-05-21, [cit. 2021-02-19]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Verejná knižnica Jána Bocatia**

Externé odkazy
--------------

* Oficiálna stránka knižnice

Súradnice: 48°43′16″S 21°15′25″V﻿ / ﻿48,721197°S 21,257041°V﻿ / 48.721197; 21.257041


|  |  |
| --- | --- |
| Portal | Košický portálLiterárny portál |

Autoritné údaje: * GND: 5207706-8
* ISNI: 0000 0001 0696 735X
* LCCN: n96002292
* NK ČR: kn20071104002
* VIAF: 142060358
* WorldCat: lccn-n96002292